Tuesday, 03 July 2012 08:02
Geloof wat werk, het 'n positiewe ingesteldheid 2 Pet. 1:5 -7
SKRIFLESING: 2 PETRUS 1:3 - 11
2 PETRUS 1:5 – 7
GELOOF WAT WERK, HET ‘N POSITIEWE INGESTELDHEID.
Duisende atlete hardloop jaarliks die Comrades Maraton. Om aan die strawwe wedloop deel te neem, moet ŉ mens aan sekere vereistes voldoen. Benewens die feit dat jy fiks moet wees en 'n paar ander marathons moes voltooi het, verg dit van jou dat jy ŉ bepaalde ingesteldheid sal openbaar. Hierdie ingesteldheid het veral met dinge soos selfbeheersing en volharding te doen. Iemand wat nie in staat is om hom- of haarself te beheer nie, sal nooit die Comrades kan voltooi nie. Dieselfde geld vir volharding. Net diegene wat werklik in staat is om te volhard, sien die eindstreep.
In die Bybel vergelyk die Here juis ook ons geloofspad ook met ŉ maraton. As gelowiges moet ons, net soos atlete in ŉ maraton, kan uithou en aanhou. Daarom sê die apostel Paulus byvoorbeeld aan die einde van sy lewe: Ek het die goeie wedloop afgelê; ek het die wenstreep bereik; ek het gelowig enduit volgehou. Nou wag die oorwinnaarskroon vir my, die lewe by God (2Tim 4:7).
Om, soos Paulus, by daardie punt te kom, moes jy eers ŉ lang en uitputtende wedloop aflê. Om die wenstreep te bereik en die prys te kry, is wonderlik, maar dit gaan mos eintlik oor die wedloop. As jy nie kan uithou nie en ook nie kan aanhou nie, sal jy nie in staat wees om die wedloop klaar te maak nie.
Gesels ŉ mens met een van die ervare Comrades atlete, sê hulle vir jou dat ŉ baie groot deel van so ŉ wedloop met jou ingesteldheid te doen het. Al is jy hoe fiks, en al wil jy hoe graag begin hardloop, gaan dit op die ou end oor die uithou en die aanhou.
Met geloof werk dit net so.
Die Here leer ons deur sy apostel dat ons geloof verryk moet word. Om te sê jy is ŉ gelowige, is byna soos om te sê jy is ŉ atleet. Jy het dalk die gawe of talent om aan ŉ maraton deel te neem, maar jy kan net die wenstreep bereik as jy begin doen. Jy moet begin hardloop!
Ons het verlede week gehoor, dat dit met ons geloof dieselfde is. Ons geloof moet verryk word met deugsaamheid. U onthou mos, deugsaamheid is iets soos ywer en aktiwiteit en toewyding. En dan moet hierdie deugsaamheid verryk word met kennis. Ons moet ons ywerige en toegewyde geloofsdade verder koers en rigting gee met wyse beplanning. Ja, dan gebeur daar iets op ons geloofspad.
ŉ Mens kan dit nog weer vergelyk met ŉ maraton. Benewens die feit dat die atleet moet begin om met ywer en oorgawe te hardloop, moet hy ook kennis hê. Hy moet die wedloop met wysheid beplan en dan met kundigheid aanpak anders sal hy dit nie kan voltooi nie.
Maar dan is daar ook ŉ mens se ingesteldheid.
1. ŉ POSITIEWE INGESTELDHEID IS BELANGRIK
As jy so ŉ maraton met ŉ negatiewe ingesteldheid begin, sal jy dit nooit kan klaarmaak nie. Jou ingesteldheid kan beskryf word as jou innerlike ordening. Dit is soos om troepe tydens ŉ militêre parade in die regte orde te plaas. Alles moet in lyn wees.
As jy nie reg ingestel is nie, sal al jou vrese en jou voorbehoude jou gedagtes tot so ŉ mate oorheers dat jy langs die pad deur moedeloosheid oorweldig word.
Baie mense maak die fout om die geloofswedloop met ŉ verkeerde ingesteldheid aan te pak. Hulle laat toe dat hulle aandag verdeel word deur ander mense se negatiwiteit of skeefgetrekte sienings.
As ek en jy suksesvol aan die geloofswedloop deelneem, moet ons ingesteldheid reg wees. Ons gedagtes moet in lyn wees. En ons oë moet op ons Here Jesus Christus gerig wees!
Die Hebreërskrywer sê: ......laat ons die wedloop wat vir ons voorlê met volharding hardloop, die oog gevestig op Jesus, die Begin en Voleinder van ons geloof (Heb. 12:1 en 2)
Verstaan u? Dit het uiteindelik alles met selfdissipline te doen. En selfdissipline gaan oor uithou en aanhou.
2. SELFBEHEERSING GAAN OOR UITHOU EN VRA VIR EERLIKHEID
In so ŉ wedloop raak jy deeglik bewus van jou eie tekortkominge. Jy weet waar die pyne ontstaan en jy weet hoe graag jy sal wil rus. Jy is dors en moeg. Dan kom die verleiding om te veel water te drink of te gaan sit.
In Kolossense 3 waarsku die apostel Paulus sy lesers teen die verleiding van die ou lewe. Hy sê julle is nuwe mense wat saam met Christus uit die dood opgewek is: Daarom moet julle die aardse dinge doodmaak wat nog deel van julle lewe is: onsedelikheid, onreinheid, wellus, slegte begeertes en gierigheid, wat afgodery is (Kol 3:5).
As gelowiges wat aan die wedloop van die geloof deelneem, moet ons selfdissipline toepas. Ons moet uithou om nie aan die sondige begeertes toe te gee nie. In Gal 5 lees ons: Wat ons sondige natuur begeer, is in stryd met wat die Gees wil, en wat die Gees wil, is in stryd met wat ons sondige natuur begeer. Hierdie twee staan lynreg teenoor mekaar (Gal 5:17).
As gelowiges moet ons eerlik wees oor die dinge in ons lewe wat ons sondige natuur begeer. Ons moet eerlik ons sondes kan bely en ons bekeer! Ons moet kan uithou teen die begeertes van ons sondige natuur. Ons moet kan weerstand bied teen die verleiding van die wêreld en ook staande kan bly teen die versoekings van die satan!
Maar die vraag is: Hoe kry ek dit reg om weerstand te bied teen al die verleiding? Hoe kry ek dit reg om vas te staan teen die begeertes van my sondige natuur?
Die antwoord is: Laat die Heilige Gees jou lei! Selfbeheersing is deel van die vrug van die Gees! En die Here het belowe dat Hy sy Gees sal gee aan diegene wat daarvoor in gebed vra.
Die Heilige Gees stel ons in staat om te kan uithou. Om selfbeheersing te kan toepas.
Maar dan gaan die apostel Petrus verder en sê dat ons in ons geloofslewe ons selfbeheersing moet verryk met volharding.
3. VOLHARDING IS DIE MOED OM TE KAN AANHOU
Om as gelowige in ŉ wêreld te leef waar die satan rondloop en soek wie hy kan verslind en waar dit donker is van die sonde kan ŉ mens maklik moedeloos word. En as jy moedeloos is, kan jy baie moeilik aanhou.
Veral deesdae is daar soveel dinge wat nie reg is nie. Ons paaie, dienslewering, politieke leiers wat met korrupsie en leuens op selfverryking ingestel is. Dit alles skilder ŉ donker prent waarteen jy daagliks vaskyk.
En in ŉ mens se persoonlike geloofslewe is daar ook dinge wat soms net nie wil regkom nie. Verhoudings wat kort-kort skeefloop. ŉ Mens se persoonlike geloof wat in ŉ sleurgang verval. Mede-gelowiges wat jou teleurstel. Soms loop alles net skeef.
Ja, en dan bid ŉ mens, soms vir maande en selfs jare, maar dit lyk nie of die Here jou gebed wil benatwoord nie. Dan wil jy hande in die lug gooi en langs die pad gaan sit.
Die vraag is: Hoe kry ŉ mens dit reg om in die geloof te volhard? Hoe kry jy dit reg om aan te hou?
Die antwoord is: Hou jou oë op ons Here Jesus Christus!
Dink net wat het Hy alles deurgemaak? Hy wat self God is en in die ewige heerlikheid woon, het na hierdie aarde gekom en ŉ mens kom word. Hy het in ons ellende kom instap. Die satan het hom versoek; Hy het honger geword; Hy het koud gekry; Hy het hartseer geword; Hy het kwaad geword. Hy het ŉ dienskneg geword – sy dissipels se voete gewas. Hy het aan die kruis gesterf.....
Uiteindelik het Hy die sonde, die satan en die dood oorwin!
Die Hebreërskrywer sê: Hou Hom voor oë wat so ŉ vyandige optrede van die sondaars teen Hom verdra het. Dan sal julle nie geestelik moeg word en uitsak nie (Heb. 12:3)
Geloof wat werk is geloof wat met selfdissipline verryk word. Selfdissipline gaan oor uithou en aanhou.
Ons moet uithou teen die versoeking van die satan, teen die verleiding van die wêreld en die begeertes van ons sondige natuur. Dit kan ons doen deur die Heilige Gees wat ons selfbeheersing gee.
Verder moet ons aanhou op ons geloofspad. Soms is die opdraandes steil en die ellende wil ons oorweldig, maar as ons ons oë op ons Here Jesus gevestig hou, kan ons aanhou en sal ons die wedloop voltooi en die oorwinnaarskroon ontvang.
GELOOF WAT WERK - Aktiewe geloof. 2 Petrus 1:5 - 7
DIE HERE SE VERBONDSTROU ROEP ONS OP TOT GEHOORSAAMHEID - Psalm 78:3 & 4
DIE HERE SE KONINGSKAP BRING WARE VREDE - MARKUS 5:24a
Kyk op - Wat sien jy? Lukas 17:37
Ons is draers van hoop - Hebreërs 6:19
Christelike hoop oorwin realiteite - Lukas 24:21
Duisternis sak toe wanneer God met ons sonde afreken - Markus 15:33 & 34
Waaroor gaan my geloof eintlik? - Matt 23:23 & 24
GOD SE GENADE IS NIE GOEDKOOP NIE - LUKAS 13:23 & 24
SAAM MET CHRISTUS KINDERS VAN GOD - MATT 16:16 HK Son `3
GESALF TOT DIENSBAARHEID - JESAJA 61:1 – 9
DIE ENIGSTE NAAM WAARMEE GOD VERLOS - HANDELINGE 4:1 - 15
DIE HERE NOOI JOU OM SAAM FEES TE VIER - JOH 6: 22 – 40
VAN BEWONDERAAR NA DISSIPEL - LUKAS 5:1 – 11
SORG DAT JY GEESTELIK FIKS BLY - 1 TIM 4:7 & 8
AS JY GEHOORSAAM IS HET JY NIKS TE VREES NIE - 1 SAMUEL 13:13
HY MOET MEER WORD EN EK MINDER - MATT. 3:1 – 12
DIE HERE ALLEEN IS GOD - JES. 36:1 – 37:7
LIEFDE GEGROND OP DIE WAARHEID - 2 JOHANNES
NAGMAAL: BLY IN CHRISTUS EN DRA BAIE VRUGTE - JOH. 15:1 – 8
ONS VADER VOED ONS OP TOT DIENSBAARHEID - JOHANNES 15:1 & 2
MOENIE BANG WEES NIE - LEWE IN CHRISTUS - OPENBARING 1:9 - 20
NAGMAAL: TEMPEL vs TEMPEL - JOHANNES 2:13 – 22
GESLAGTE GEBORGE IN CHRISTUS - HANDELINGE 2:32 - 42
WAARSKUWING TEEN MISTISISME - KOLOSSENSE 2:1 – 5 en 16 – 19
OORVLOEDIGE BLYDSKAP GEWAARBORG - PSALM 16
GOD SE BELOFTES OF MY VOORWAARDES? - GENESIS 28:15 en 20-22
DIE HERE SE VERLOSSING EN OORDEEL - OBADJA
GOD WEK LEWE UIT DIE DOOD - ESEGIËL 37:1 – 14
DIE HERE HOU SY WOORD - JEREMIA 50 EN 51, OPENBARING 18
GRYP VAS AAN GOD SE BELOFTE VAN VERLOSSING - JEREMIA 38:1 - 13
SLEGTE NUUS WORD GOEIE NUUS - JER 25:15 – 29 EN MATT 26:36 – 46
DIE PRYS VAN DIENS IS SELFVERLOËNING - JEREMIA 18:1 – 17
KLOU AAN GOD VAS - JEREMIA 13:1 – 17
WAAR STAAN JY - BY DIE KERK OF BY DIE HERE? - JEREMIA 7:1 - 15
STAAN JY BY DIE FONTEIN OF BY JOU EIE WATERBAK? - JEREMIA 2:1 – 19
DIE HERE ROEP JOU OM JOU TE STUUR - JEREMIA 1
BEYWER JOU VIR DIE KONINKRYK VAN GOD - FIL 3:7 & 8
Titus 5:5 DOOP: ONS BAD VAN WEDERGEBOORTE
CHRISTUS OF VYEBLARE?
HOU OP OM JOUSELF ŉ SONDAAR TE NOEM!
GEROEP! MAAK JY IMPAK?
DIE HERE LAAT ONS DIE WERKLIKHEID SIEN- 2 KONINGS 6:17
EK IS DIE HERE SE EIENDOM
IS JY REG AANGETREK?
JY GAAN HIERDIE JAAR AAN GOD SE TEMPEL BOU - KYK MOOI HOE JY VERDER BOU